CABAROGUIS, Quirino, February 4 (PIA)--Tapno lalo pay a maipaganetget dagiti annungen ti tumunggal maysa ti pannakaiwaragawag ti baro a Nutritional Guidelines for Filipinos (NGF), insayangkat ti provincial nutrition committee iti NGF summit nga inatendaran dagiti amin nga barangay nutrition scholars ken health workers iti distrito uno a pakaibilangan ti Diffun, Cabarroguis ken Saguday.
Segun kenni Provincial Social Welfare and Development Officer Laura Matammu, naangay ti nasao nga summit tapno maisaknap iti impormasion mainaeg ti NGF wenno pagannurutan ti umno a nutrisyon kadagiti amin a barangay ditoy probinsia.
Nataratar sadiay summit dagiti 10 a pagannurutan iti nutrision dagiti Filipino nga imbensa-bensa da Mabel Lorete, Tina Ramillosa ken Rowena Solomon, nutrition program coordinators ti Cabarroguis, Diffun ken Saguday.
Panggep daytoy a pagannurutan a mapasayaat ti kasasaad ti nutrisyon ti bagi tapno agbalin nga produktibo ken mapasayaat ti kalidad ti panagbiag babaen ti panangsurot ti umno a pannangan ken nasalun-at nga panagbiag.
Dagiti pagannurutan nga binukel ti Food and Nutrition Research Institute ken Department of Science and Technology maibasar ti panangadal da ti kasasaad ti nutrisyon ditoy Pilipinas ket dagiti sumaganad:
Mangan ti naduma-duma a taraon iti inaldaw tapno magun-od ti umdas a nutrisyon nga kasapulan ti bagi. Pasusuen ti maladaga sipud pannakaiyanak aginggana innem a bulan ken kasta met nga ited ti natalged ken umno a makan bayat a mapaspasuso ti ubing inggana iti duwa a tawen ken ad-adu pay. Mangan ti adu a nateng ken prutas tapno magun-od ti kasapulan a bitamina, mineral ken fiber a kasapulan nga mangtameng iti bagi.
Agsida ti lamis, Karne, manok,itlog ken bukbukel iti inaldaw aldaw para iti pangdakkel ken pannakataripato ti masel ti bagi. Uminom ti gatas ken mangan ti dadduma pay a taraon nga nabaknang ti Calcium ken babassit a lames kas ti dilis ken shellfish para iti natibker a ngipen ken tulang.
Mangan ti nadalus a taraon ken uminom ti nadalus nga danum tapno maliklikan ti panagibleng ken dadduma pay a sakit a maala ti narugit a danum ken makmakan. Agusar ti iodized salt tapno maliklikan ti sakit nga epekto ti kinakurang ti iodine kas iti goiter ken nakapsut nga panagpanpanunot. Lilklikan ti napalalo a pannangan ti naapgad, namantika ken nasasam -it tapno maiyadayo ti panagsakit ti puso.
Pannakagun-od ti normal a dagsen babaen ti umno a pannangan ken husto a pisikal nga aktibidades tapno malisian ti kinalukmeg ken mapagtalinaed ti napintas a salun-at. Ken tapno malissian dagiti makunkuna a sakit gapu ti saan a napintas nga estilo ti panagbiag, agbalin nga aktibo pisikal, pilien ti umno a makan, imanehar ti stress, aglisi ti alcohol ken panagsigarilio.
Kabayatanna, pinasingkedan dagiti naduma-duma nga ahensia ti gobierno national ken local ken dagiti dadduma pay nga stakeholders iti suporta ta ti nasao a ganwat babaen ti pannakibulig da ti panangpabileg iti daytoy.
Impanamnama met ni Board member Jerry Pagbilao nga isu ti nangibagi kenni Gob. Junie Cua ti suporta ti provincial government. Kinunana, prioridad ti gobyerno ti panangtameng ti salun-at dagiti tattao tapno naparpardas pay ti paanagdur-as ti probinsia. (TCB/PIA 2)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn